title: Stephen Crane
text: Koe bana neva, Stephen Crane mea grupeyese va geja, va stuva ke lospa dem kuranik vilteyes va Wideytafa Geja pwader. Banugale Amerika lyumar, katrasitison va tanuca drasuyuna bak 1861 viele san-tanoy geef galdolk tis volokaf gisik va levetiruca gu belca dem lentef galdolk pakof gu tunera al soltanad. Viklura va tcumivik is giwara va galda to tiyid mukot ke ervolia diskisa va faltaf tantazukot is staksena gan lenteka ta lureskara va « lukoptaf degrik ». Henry Fleming jotaf barnik va aliuca is sega milafa gu telyona ke savsugalaf gradilik al klokapar nume kobuivenon vilter. Voxen geja vas alaakafa kevaliera ke lekeugal vugeke vektar numen viele inaf siluk ke viltara fu sokir, pune in ve poler. Kas fu grulinular budaf ? Taneafa uzera do volnik va dulzera dear : to volgue. Soe ildunur aze, kev lyestara, va viafa ravera va mivfelilera loleon ksuber, i va debala lize altokafa is lidafa vudera adre vanpir giopura is anawenuca is intotcura kare mana ok mana iyela, numen batcoba vas Kerafa sugdeya ke takreluca tere naavdar. Kira dovoron pufafa ke pimtara askina gan Crane va meld ( koswayan gan Chancellorsville meld bak 1863 ) is abdufisa gildara va gejafa ra is opeluca ke nega is ageltuca ke kota pinta is ayafa adala ke lanyona dizvera askid da bat berpot gu pulotaca ke amerikaf suteroteem zo torigir, ise gu grot gan Joseph Conrad. Va suterotikafa oxila jontikedje di turestar, don Ernest Hemingway is John Steinbeck is Erskine Caldwell.